[pic] | EUROOPA ÜHENDUSTE KOMISJON |

Brüssel 23.11.2009

KOM(2009)642 lõplik

2008/0221 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb Euroopa Parlamendi ja nõukogu määruse (rehvide kütusesäästlikkuse ja muude oluliste parameetrite märgistamise kohta) muudetud ettepaneku vastuvõtmist

2008/0221 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb Euroopa Parlamendi ja nõukogu määruse (rehvide kütusesäästlikkuse ja muude oluliste parameetrite märgistamise kohta) muudetud ettepaneku vastuvõtmist

1. TAUST

Ettepaneku Euroopa Parlamendile ja nõukogule edastamise kuupäev (dokument KOM(2008) 779 (lõplik) – 2008/0221 (COD)): | 13. november 2008 |

Euroopa Majandus- ja Sotsiaalkomitee arvamuse kuupäev: | 24. märts 2009 |

Euroopa Parlamendi arvamuse kuupäev, esimene lugemine: | 22. aprill 2009 |

Muudetud ettepaneku edastamise kuupäev (dokument KOM(2009) 348): | 1. juuli 2009 |

Ühise seisukoha vastuvõtmise kuupäev (võeti vastu ühehäälselt): | 20. november 2009 |

2. KOMISJONI ETTEPANEKU EESMÄRK

Käesoleva ettepaneku eesmärk on soodustada turul üleminekut kütusesäästlikele rehvidele ning ohutumatele ja vaiksematele rehvidele. Algatus on kooskõlas komisjoni läbivaadatud strateegiaga, milles käsitletakse sõiduautode ja väikeste tarbesõidukite süsinikdioksiidiheidete vähendamist[1] (selles on seatud eesmärgiks süsinikdioksiidi vähendamine teatud tasemeni sõiduautode heidete vähendamise ja sealhulgas kütusesäästlike rehvide edendamise abil).

Rehvide märgistamist käsitlev ettepanek on suunatud turu nõudluse poolele ja täiendab selliseid rehvide tüübikinnitust käsitlevaid õigusakte, mis miinimumnõuete abil mõjutavad pakkumise poolt. Mootorsõidukite üldist ohutust käsitleva määrusega (EÜ) nr 661/2009[2] ettenähtud veeretakistuse, märghaardumise ja välise veeremismüra miinimumnõuded peaksid jõustuma 1. novembril 2012 ja nendega tagatakse rehvide kvaliteedi ühtne tase, samal ajal kui kõnealusest tasemest paremad näitajad saavutatakse märgistamissüsteemi abil.

3. MÄRKUSED ÜHISE SEISUKOHA KOHTA

3.1. Üldised märkused ühise seisukoha kohta

Läbiräägitud ühise seisukoha tekst on sisuliselt ja suurel määral kooskõlas komisjoni ettepanekuga ja seepärast võib seda toetada.

3.2. Ühise seisukoha kokkulepe

Läbiräägitud ühine seisukoht valmis institutsioonidevaheliste läbirääkimiste tulemusel ja see lepiti kokku kolmepoolsel kohtumisel 1. oktoobril 2009.

Tööstuse, väliskaubanduse, teadusuuringute ja energeetikakomisjoni (ITRE) eesistuja Herbert Reul kinnitas 14. oktoobril 2009, et Euroopa Parlament on nõus alaliste esindajate komitees 7. oktoobril 2009 kokkulepitud tekstiga ja komisjoni avaldusega (vt allpool). Läbiräägitud ühine seisukoht võeti ametlikult vastu põllumajanduse ja kalanduse nõukogus 20. novembril 2009.

Läbirääkimiste käigus jõuti kokkuleppele järgmiste peamiste küsimuste osas (ettepanekus esitatud järjekorras):

- Ettepaneku vorm. Direktiivi ettepanek on Euroopa Parlamendi palvel muudetud määruse ettepanekuks.

- Reklaaminõuded (artikli 3 lõige 4 ja põhjendus 17). Tehniliste reklaamväljaannete määratlus on ümber sõnastatud, et oleks selge, et see ei hõlma üldiselt reklaami massiteabevahendites.

- Märgise kujutamine (artikkel 4). Märgise kujutamine on muudetud paindlikumaks. Komisjon tegi ettepaneku, et müügikohas on kohustuslik igal rehvil kujutada märgist kleebise abil, kuid nõukogu / Euroopa Parlamendi läbiräägitud muudatusettepanekuga on ette nähtud võimalus, et märgist võib igal rehvil kujutada kas kleebise abil (komisjoni ettepanek) või andes müügikohta tarnitavate identsete rehvide iga partiiga kaasa märgise väljatrükitud eksemplari; sel juhul nähakse artikliga 5 ette, et turustajad näitavad lõppkasutajatele kõnealust trükitud märgist enne rehvi(de) müümist müügikohas.

- Sõidukite tarnijate kohustused (artikkel 6). On jäetud kõrvale autotootjate üldine kohustus kujutada uutele sõidukitele paigaldatavate rehvide puhul nende klassifikatsioon. Kokkuleppe kohaselt tuleb teavet esitada üksnes selliste rehvide kohta, mille vahel lõppkasutaja saab valida.

- Turujärelevalve (artikkel 12). Artiklisse 12 lisatakse viide turujärelevalvet käsitlevale määrusele (EÜ) nr 765/2008, nagu komisjoni muudetud ettepanekus soovitati vastuseks Euroopa Parlamendi taotlusele karmistada turujärelevalvet käsitlevaid eeskirju.

- Läbivaatamisklausel (artikkel 14). Läbivaatamisklauslis sätestatud tähtaega lühendatakse esialgse ettepanekuga ettenähtud viielt aastalt 40 kuuni, et hinnata märgistamissüsteemi tõhusust ja nähtavust, eriti seoses muudetud artiklitega 4 ja 5.

- Üleminekusätted (artikkel 15). Euroopa Parlament ja nõukogu leppisid kokku, et enne 2012. aasta juulit toodetud rehvide suhtes ei kohaldata märgistamisnõudeid.

- Vaiksete rehvide edendamine (II lisa). Lisaks detsibellides esitatud veeremismüra mõõtmistulemusele lisatakse märgisele välise veeremismüra klassifikatsioon, et vaikseid rehve oleks kergem ära tunda.

- Rehvide märgistamist käsitlev veebileht ning kütusesäästu ühtne kalkulaator. Selleks et institutsioonid jõuaksid hõlpsamini kokkuleppele, nõustus komisjon Euroopa Parlamendi täiskogu istungjärgul vahetult enne määruse ettepaneku vastuvõtmist tegema järgmise avalduse.

„Komisjon toetab ühenduse instrumentide, nagu programm „Arukas energeetika – Euroopa”, kasutamist, et toetada algatusi, mis suurendavad lõppkasutajate teadmisi rehvide märgistamisega kaasnevast kasust.

Komisjon teeb 2012. aasta juuniks oma veebilehel (ec.europa) eelkõige tarbijaorganisatsioonidele ja rehvitootjatele kättesaadavaks rehvimärgise iga elementi selgitava teabe ning kütusesäästu ühtse kalkulaatori.”

4. KOKKUVÕTE

Ühine seisukoht vastab komisjoni esialgse ettepaneku eesmärkidele. Seepärast toetab komisjon ühise seisukoha teksti.

[1] KOM(2007) 19.

[2] ELT L 200, 31.7.2009, lk 1–24.